Ντανίλο Περέιρα

Ο Ντανίλο Λούις Ίλιο Περέιρα (Danilo Luís Hélio Pereira), γνωστός και ως Ντανίλο Περέιρα (γενν. 9 Σεπτεμβρίου 1991), είναι Πορτογάλος επαγγελματίας ποδοσφαιριστής, που παίζει ως αμυντικός μέσος και κεντρικός αμυντικός για την ομάδα της Παρί Σεν Ζερμέν στην Λιγκ 1 και την εθνική ομάδα της Πορτογαλίας.

Ξεκίνησε από τις ακαδημίες νέων της Μπενφίκα, πριν υπογράψει στην Ιταλική ομάδα Πάρμα της Σέριε 1 το 2010. Δόθηκε δανεικός σε διάφορους συλλόγους, συμπεριλαμβανομένου και του Άρη Θεσσαλονίκης της Superleague, προτού υπογράψει στη Μαρίτιμο το 2013. Τον Ιούλιο του 2015 εντάχθηκε στην Πόρτο, ενώ τον Οκτώβριο του 2020 μετακόμισε στο Παρίσι για λογαριασμό της Παρί Σεν Ζερμέν.

Ο Ντανίλο εκπροσώπησε την εθνική του ομάδα σε επίπεδο νέων (Κ18, Κ19, Κ20, Κ21). Έκανε το διεθνές ντεμπούτο του με την ανδρική ομάδα το 2015, κερδίζοντας το EURO 2016 και το Nations League το 2019.

Καριέρα σε συλλόγους

Πρώιμη καριέρα 
Όταν ο Ντανίλο Περέιρα και η οικογένεια του μετακόμισαν στην Πορτογαλία από το Μπισάου της Γουϊνέας-Μπισάου ήταν 5 ετών.  Έπαιξε το νεανικό του ποδόσφαιρο σε τρεις συλλόγους στην Λισαβόνα, ολοκληρώνοντας την ανάπτυξη του στην Μπενφίκα.

Πάρμα 
Η Μπενφίκα αποφάσισε να μην υπογράψει επαγγελματικό συμβόλαιο με τον παίκτη κι έτσι έφυγε ως ελεύθερη μεταγραφή για την Ιταλική ομάδα Πάρμα. Σε μια τριετία πήρε μόλις 5 συμμετοχές.

Άρης Θεσσαλονίκης 

Πέρασε το δεύτερο μισό της σεζόν 2010-2011 στον Άρη Θεσσαλονίκης. Η  ομάδα μετά από μια πετυχημένη συμφωνία με την Πάρμα σχετικά με τον δανεισμό του Τόνι Καλβο στην ιταλική ομάδα, προχώρησε στον δανεισμό του Ντανίλο Περέιρα. Ο παίκτης έδειξε θετικά σημάδια, σκοράροντας, μάλιστα, και δύο γκολ στις πέντε συμμετοχές που του δόθηκαν. Ωστόσο, η αλλαγή προπονητή και η απόφαση να δοθούν λεπτά συμμετοχής σε εγχώριους παίκτες, οδήγησε την ομάδα της Θεσσαλονίκης στην απόφαση να μην προχωρήσουν στην αγορά του παίκτη.

Ρόντα 

Δόθηκε ξανά δανεικός την σεζόν 2012-2013 από την Πάρμα στην Ολλανδική ομάδα Ρόντα. Αποτέλεσε έναν βασικό πυλώνα, ώστε η ομάδα να γλυτώσει τον υποβιβασμό.

Μαρίτιμο 

Την 1η Αυγούστου του 2013, ο Ντανίλο Περέιρα επέστρεψε στην Πορτογαλία για να υπογράψει με την Μαρίτιμο. Έκανε το ντεμπούτο του στην Πριμέιρα Λίγα,17 ημέρες μετά την μεταγραφή του, σε έναν αγώνα εναντίον της πρώην ομάδας του, της Μπενφίκας, νικώντας την 2-1. Σημείωσε το πρώτο του γκολ στις 19 Δεκεμβρίου εναντίον της Μπράγκας. Η ομάδα του βγήκε 6η στο πρωτάθλημα, χάνοντας οριακά και την πρόκριση για το ΟΥΕΦΑ Γιουρόπα Λιγκ. Σημείωσε συνολικά 57 αγωνιστικές εμφανίσεις με την φανέλα της Μαρίτιμο, σκοράροντας και 4 γκολ.

Πόρτο 

Στις 2 Ιουλίου του 2015 συμφώνησε 4ετές συμβόλαιο με την Πόρτο. Η μεταγραφή του αποτέλεσε την υψηλότερη σε αξία πώληση της Μαρίτιμο, αγγίζοντας τα 4,5 εκατομμύρια ευρώ και με την ρήτρα εξαγοράς να φτάνει τα 40 εκατομμύρια ευρώ. Την πρώτη του χρονιά σκόραρε έξι γκολ σε 33 συμμετοχές. Τον Οκτώβριο του 2016 ανακηρύχτηκε ποδοσφαιριστής της χρονιάς της Πόρτο.

Στις 24 Ιανουαρίου του 2018, σε έναν αγώνα εναντίον της Σπόρτινγκ Λισαβόνας τραυματίστηκε σοβαρά στην γάμπα, με αποτέλεσμα να μείνει εκτός δράσης για αρκετούς μήνες.

Μετά την αποχώρηση του Έκτορ Ερέρα για την Ατλέντικο Μαδρίτης, ο Ντανίλο έγινε αρχηγός. Η ομάδα του κέρδισε το πρωτάθλημα Πορτογαλίας την σεζόν 2019-2020.

Παρί Σεν Ζερμέν 

Στις 5 Οκτωβρίου του 2020 ο Ντανίλο Περέιρα εντάχθηκε στο δυναμικό της Παρί Σεν Ζερμέν, με την μορφή δανεισμού ενάντι 4 εκατομμυρίων ευρώ και με όρους υποχρεωτικής αγοράς στο τέλος της σεζόν που έφτανε τα 16 εκατομμύρια ευρώ. Έκανε το ντεμπούτο του 15 μέρες αργότερα σε έναν αγώνα εναντίον της Μάντσεστερ Γιουνάϊτεντ, στους ομίλους του Τσάμπιονς Λιγκ, όπου ηττήθηκαν οι Παριζίανοι 2-1.

Εκείνη την σεζόν η Παρί Σεν Ζερμέν έχασε το πρωτάθλημα από την Λιλ. Η ομάδα, ωστόσο, προχώρησε στην αγορά του παίκτη και στην υπογραφή συμβολαίου, έως το 2025.

Διεθνής Καριέρα 

Ο Περέιρα εκπροσώπησε την Πορτογαλία και σε διεθνές επίπεδο. Στο Παγκόσμιο Κύπελλο Ποδοσφαίρου Κ-20 του 2011 στην Κολομβία  τερμάτισε 2η. Στις 31 Μαρτίου του 2015 έκανε το ντεμπούτο του στην αντρική ομάδα της Πορτογαλίας, μπαίνοντας ως αλλαγή του Μπερνάρντο Σίλβα στο 62ο λεπτό σε ένα φιλικό παιχνίδι με το Πράσινο Ακρωτήριο. Επιλέχθηκε, επίσης, για την ομάδα του EURO 2016 από τον προπονητή Φερνάντο Σάντος. Στις 8 Ιουνίου πέτυχε το πρώτο του γκολ εναντίον της Εσθονίας στη Λισαβόνα κερδίζοντας την 7-0.

Ο Ντανίλο Περέιρα επιλέχθηκε, επίσης, για το Κύπελλο Συνομοσπονδιών της FIFA 2017, το EURO 2020 και το Παγκόσμιο κύπελλο της FIFA 2022.

Στατιστικά

Παραπομπές 

Πορτογάλοι ποδοσφαιριστές
Ποδοσφαιριστές Εθνικής Πορτογαλίας
Ποδοσφαιριστές Ευρωπαϊκού Πρωταθλήματος 2016
Ποδοσφαιριστές Ευρωπαϊκού Πρωταθλήματος 2020
Πορτογάλοι με καταγωγή από τη Γουινέα-Μπισάου
Παίκτες νικητές Ευρωπαϊκού Πρωταθλήματος Ποδοσφαίρου
Μέσοι ποδοσφαιριστές
Ξένοι ποδοσφαιριστές στην Ελλάδα
Ποδοσφαιριστές Σούπερ Λιγκ Ελλάδας
Ποδοσφαιριστές Άρη Θεσσαλονίκης
Ποδοσφαιριστές Παρί Σεν Ζερμέν